Is-Serb li fl-aħħar jiem kien deċiż mill-Qrati Maltin li jintbagħat lejn il-Kroazja minħabba reati kontra l-bniedem se jiġi estradiet lejn l-aħħar tax-xahar. Imkejjen qrib il-Gvern qalu lil tvm.com.mt li l-estradizzjoni ta’ Eror Gojko li għandu 49 sena se tkun qed isseħħ fl-aħħar ġimgħa ta’ Marzu. Il-Ħamis li għadda, il-qrati Maltin iddeċiedew li jestradixxu ħaddiem tal-kostruzzjoni Serb lejn il-Kroazja biex iħabbat wiċċu ma’ akkużi kontra l-umanità, tortura u estradizzjoni kontra l-liġi lejn kampijiet ta’ konċentrament. Eror Gojko, li twieled f’Vukonvar fil-Kroazja, kien ilu jgħix hawn Malta għal dawn l-aħħar 11-il sena u kien arrestat wara li nħareġ mandat ta’ arrest Ewropew mill-awtoritajiet f’Zagreb. Il-Qorti ma staqsitx jekk hu jammettix jew jiċħadx l-akkużi kontrih għar-raġuni li l-validità tat-talba tal-estradizzjoni kienet l-unika kwistjoni li kellha tiġi kkunsidrata. Il-mandat jiddikjara li huwa jinsab imfittex fuq akkużi relatati mal-għajbien ta’ 17-il persuna. Ir-reati allegali jinkludu krimini kontra l-umanità, tortura, ħtif u estradizzjoni kontra l-liġi lejn kampijiet ta’ konċentrament bejn l-1991 u l-1993 matul il-ġlied li wassal għal waqgħa ta’ dik li kienet il-Yugoslavia.